Ha nem is törölték teljesen, de eltüntették az archívumból a Hír TV ellenzéki korszakának híreit - tudta meg az Index.

A Hír TV három éves kilengés után került vissza kormányközeli kezekbe, a színfalak mögött pedig mindent megtettek azért, hogy a sötét időszak ne jöjjön szembe az olvasóval, ha a Hír TV oldalát böngészi. Az Index forrásai szerint augusztusban elmondták, hogy törölni nem szabad semmit, de a cikkek ajánlójából, az archívum oldalairól el kell tüntetni a G-nap utáni időszakban született bejegyzéseket. Ezt legvilágosabban akkor látható, ha ide kattintunk, majd lemegyünk a lap aljára. Az utolsó sorban az augusztus másodikai hír után hirtelen egy 2015 február ötödikei hír következik, szimbolikusan is megjelenítve ezt az űrt.

Fontos megjegyezni, hogy az ekkor született cikkek, nem tűntek el a Hír TV oldaláról: ha valaki Tiborcz István kétes ügyeiről szeretne olvasni, továbbra is megteheti, a Google keresője és a Hír TV saját keresője is megtalálja ezeket a cikkeket. De az átlag olvasó ezeket nem fogja látni külön keresés nélkül.

A műsorok archívumai is eltűntek, az Elmult8év nevű műsor adásai például már egyáltalán nincsenek fent, de a Célpont archívuma sem működik. Érdekes helyzetben vannak azok a műsorok, amik a G-Nap előtt is mentek. Ilyen például a Panaszkönyv, aminek a honlapján a 2015. februári adás után hirtelen a 2018. augusztusi következik, pedig közben is folyamatosan készültek epizódok. Itt is a linkre kattintva egészen le kell görgetni és látszik a 2018-ról 2015-re ugrás.

Forrásaink szerint a célokat egyáltalán nem titkolták, ami annak fényében, ahogyan például Szikszai Péter kommunikált az átvétel után, nem olyan meglepő. Akkor azt mondta, hogy kekeckedő hírszerkesztésnek nincs helye a Hír TV-ben. Ez a gyakorlatban úgy valósult meg, hogy még az MTI híreit sem vehették át a Hír TV online szerkesztői, csak azokat, amikben pozitív hírek érkeznek az országról, így nem lehetett arról tájékoztatni, ha esetleg drágult a tej. De így is megszületett valami olyan cím, ami nem felelt meg az elvárásoknak, azonnal érkezett a jelzés, hogy változtassanak rajta.